### NN 7/2021 (27.1.2021.), Presuda Visokog upravnog suda Republike Hrvatske poslovni broj: Usoz-124/20-6 od 30. studenoga 2020.

VISOKI UPRAVNI SUD REPUBLIKE HRVATSKE

158

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, mr. sc. Inge Vezmar Barlek, Dijane Vidović i Ante Galića, članova vijeća te više sudske savjetnice Tatjane Ilić, zapisničarke, u postupku ocjene zakonitosti općeg akta pokrenutom u povodu zahtjeva Ministarstva, P.U., S.U., Z., na sjednici vijeća održanoj 30. studenoga 2020.

presudio je

Ukida se članak 12. Odluke o mjerama pomoći gospodarstvu i građanima Grada Dugog Sela radi ublažavanja negativnih posljedica epidemije bolesti COVID-19 (»Službeni glasnik Grada Dugog Sela«, broj: 4/20 od 8. svibnja 2020.)

Obrazloženje

Ministarstvo je podnijelo zahtjev za pokretanje postupka ocjene zakonitosti članka 12. Odluke o mjerama pomoći gospodarstvu i građanima Grada Dugog Sela radi ublažavanja negativnih posljedica epidemije bolesti COVID-19 («Službeni glasnik Grada Dugog Sela«, broj: 4/20 dalje: Odluka) zbog toga što nije usklađena s kriterijima propisanim člankom 71. d, e i f Pravilnika o provedbi Općeg poreznog zakona (»Narodne novine«, broj 45/19, 35/20, 43/20, 50/20, 70/20 i 74/20, dalje: Pravilnik) koji je donesen na temelju odredbi članka 9. stavka 3., članka 10. stavka 3., članka 38. stavka 2., članka 43. stavka 6., članka 44. stavka 7., članka 58. stavka 11., članka 66. stavka 19., članka 67. stavka 11., članka 68. stavka 5., članka 70. stavka 3., članka 74. stavka 10., članka 74.a stavka 5., članka 76. stavka 9., članka 79. stavka 10. i članka 104. stavka 13. Općeg poreznog zakona (»Narodne novine«, br. 115/16, 106/18, 121/19, 32/20 i 42/20, dalje: OPZ).

Iz zahtjeva proizlazi da je Ministarstvo, P.U., svojom odlukom od 1. rujna 2020. potvrdilo Odluku gradonačelnika Grada D. S. o obustavi od primjene predmetne Odluke, od 14. svibnja 2020., jer njezin članak 12. nije u skladu sa zakonom te predlaže spomenutu odredbu ukinuti.

Odgovarajućom primjenom članka 32. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske i 29/17.; u daljnjem tekstu: ZUS), zahtjev je dostavljen donositelju osporavane Odluke na očitovanje.

Očitovanje je dostavio gradonačelnik Grada D. S. Iz očitovanja proizlazi da zahtjev podnositelja smatra osnovanim jer članak 12. predmetne Odluke nije usklađen s kriterijima za odgodu/obročnu otplatu ili oslobođenje od plaćanja poreza propisanih OPZ-om niti s postupkom podnošenja takvih zahtjeva i odlučivanja o njima, što je propisano naprijed naznačenim Pravilnikom.

Zahtjev je osnovan.

Odredba osporenog članka predmetne Odluke glasi:

»Članak 12.

Pravne i fizičke osobe koje pružaju ugostiteljske usluge na području Grada Dugog Sela oslobađaju se plaćanja poreza na potrošnju u razdoblju od 01. svibnja do 31. prosinca 2020.«.

Mjerodavna odredba OPZ-a glasi:

»Plaćanje poreza u posebnim okolnostima

Članak 107.a (NN 32/20, 42/20)

(1) »Posebne okolnosti« podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

(2) Ako posebne okolnosti iz stavka 1. ovoga članka utječu na mogućnost podmirivanja poreznih obveza, dospijeće poreznih obveza nastalih i/ili dospjelih sukladno posebnim propisima može se odgoditi i/ili se može odobriti njihova obročna otplata.

(8) Ministar financija pravilnikom će propisati provedbu ovoga članka.«.

Prema odredbi članka 71.l stavka 1. i 2. Pravilnika, koja se odnosi na oslobođenje od plaćanja poreza u posebnim okolnostima propisano je da se za potrebe ovoga poglavlja poreznim obvezama smatraju obveze poreza i drugih javnih davanja iz članka 2.OPZ-a, koje podnositelju zahtjeva za korištenjem mjera plaćanja poreza iz članka 71.e ovoga Pravilnika dospijevaju počevši od 1. travnja 2020. do isteka roka od tri mjeseca od stupanja na snagu članka 107.a OPZ-a, što uključuje i porez na potrošnju. Pravo na oslobođenje od podmirivanja poreznih obveza prema ovom poglavlju mogu ostvariti podnositelji zahtjeva iz članka 71.e ovoga Pravilnika.

Uvjeti za određivanje mjera plaćanja poreza u posebnim okolnostima određuje porezno tijelo prebivališta ili sjedišta obveznika prema kondicijama iz članka 71. e Pravilnika, u jednostavnom i žurnom postupku (članak 71. f) i to na temelju obrazloženog zahtjeva u kojem se navode činjenice na temelju kojih će porezno tijelo moći ocijeniti je li podnositelj zahtjeva učinio vjerojatnim i/ili dokazao postojanje pokazatelja nemogućnosti plaćanja dospjelih poreznih obveza iz članka 71.d ovoga Pravilnika, to jest da ima pad prihoda/primitaka u mjesecu koji prethodi mjesecu podnošenja zahtjeva za mjere plaćanja poreza najmanje 20% u odnosu na isti mjesec prethodne godine ili ako učini vjerojatnim da će mu prihodi/primitci u narednom razdoblju od tri mjeseca od mjeseca podnošenja zahtjeva pasti najmanje 20% u odnosu na isto razdoblje prethodne godine.

Prema odredbama Zakona o lokalnim porezima (»Narodne novine«, broj 115/16, 101/17, dalje: ZoLP) porez na potrošnju je porez koji se obračunava i naplaćuje pri usluživanju pića u ugostiteljskim objektima. Porez na potrošnju se plaća na potrošnju alkoholnih i bezalkoholnih pića u ugostiteljskim objektima, a obveznik jest pravna i fizička osoba koja pruža ugostiteljske usluge. Poreznu osnovicu čini prodajna cijena pića koja se proda u ugostiteljskim objektima, a u koju nije uključen porez na dodanu vrijednost. Obračun i način plaćanja poreza na potrošnju uređuje se odlukom grada, odnosno općine, koji propisuju stopu poreza na potrošnju, koja ne može biti veća od 3%. Porez na potrošnju je prihod grada, odnosno općine na čijem području je obavljena prodaja pića.

Iz citiranih odrebi propisa proizlazi da predstavničko tijelo jedinice lokalne samouprave nije ovlašteno obveznika osloboditi od plaćanja poreza u posebnim okolnostima, i kad se radi o izvornom prihodu te jedinice lokalne samouprave, jer je izričitom odredbom članka 107.a OPZ-a propisano da se, ako posebne okolnosti iz stavka 1. ovoga članka utječu na mogućnost podmirivanja poreznih obveza, dospijeće poreznih obveza nastalih i/ili dospjelih sukladno posebnim propisima, može odgoditi i/ili se može odobriti njihova obročna otplata, a provedbu postupka odobravanja propisuje nadležni ministar pravilnikom, što je i učinjeno donošenjem naprijed naznačenog Pravilnika.

Slijedom svega navedenog, ovaj Sud ocjenjuje da je donošenjem članka 12. predmetne Odluke predstavničko tijelo Grada D. S. prekoračilo svoje ovlasti te ta odredba Odluke nije u suglasnosti s člankom 107.a stavkom 2. u vezi s člankom 8. i odredbama provedbenog Pravilnika, slijedom čega je, na temelju članka 86. stavka 3. Zakona o upravnim sporovima (»Narodne novine«, 20/10., 143/12., 152/14., 94/16. – Odluka Ustavnog suda Republike Hrvatske i 29/17.), odlučeno je kao u izreci ove presude.

Poslovni broj: Usoz-124/20-6

Zagreb, 30. studenoga 2020.

Predsjednica vijeća
 Senka Orlić-Zaninović, v. r.